《题赵致道茅斋》
宋代·高斯得

三百年前茅屋歌，谁其继者茅斋铭。
杜陵忧世何其切，鹤山观物何其精。
两诗妙处均不朽，吾能合异融其真。
绮栊雕宇贮豪士，此岂有意矜吾民。
从来从庇天下手，乃在茅栋茨檐人。
请君观铭验吾德，复来歌义充吾仁。
庶几体用归一贯，二老可作当欣欣。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。